Verhoordatum vir Tazné-moordsaakTazné van Wyk (8). Die verhoor van die man wat van die moord op die agtjarige Tazné van Wyk verdink word, sal einde Mei begin. Die saak teen Moehydien Pangaker (54) is Vrydag tydens die voorverhoor in die Wes-Kaapse hooggeregshof uitgestel nadat daar op die verhoordatum 31 Mei ooreengekom is, het Eric Ntabazalila, woordvoerder van die Nasionale Vervolgingsgesag (NVG) in die Wes-Kaap, aan Maroela Media bevestig. Albert Fritz, die minister van gemeenskapsveiligheid in die Wes-Kaap, het die verhoordatum verwelkom. “Dit is welkome nuus dat Tazné se vermeende moordenaar nou verhoor sal word. Ek hoop dat dit ’n mate van berusting vir die Van Wyk-familie sal bring wat ’n onmeetlike verlies gely het. Geen ouer behoort die verlies van hul kind te verduur nie.” Moehydien Pangaker (Foto verskaf) Maroela Media het vroeër berig Tazné se liggaam is in Februarie verlede jaar in ’n stormwaterpyp buite Worcester aangetref. Sy het op 7 Februarie weggeraak toe sy na ŉ winkel oorkant hulle huis in Clarestraat in Ravensmead gestap het. Pangaker het ten tyde van haar verdwyning tydelik by sy niggie Abigail Adams gewoon, oorkant Tazné se ouerhuis. Die kafee waar Tazné die middag nog ŉ ysie gekoop het, is reg langsaan die Adams-woning. Die staat voer aan dat Pangaker vir Tazné na die treinstasie in Parow gelok het waarna hy haar na bewering na Worcester geneem het voordat hy haar verkrag en vermoor het. Pangaker word buiten die moord op Tazné ook van talle ander misdade aangekla. Dié aanklagte hou verband met die beweerde herhaaldelike verkragting en aanranding van sommige van sy familielede. Pangaker, ŉ vorige oortreder, is in 2001 tronkstraf opgelê vir die moord op sy seun. Hy was ten tye van Tazné se moord uit op parool.